**להרים** הוא אלבום האולפן השני של המוזיקאי הישראלי סטטיק, אשר יצא לאור ב-9 באפריל 2024. זהו האלבום העוקב לאלבום הבכורה שלו, לירז (2023), שיצא לאחר פירוק הצמד סטטיק ובן-אל תבורי ב-2022. האלבום כולל הופעות אורח של עדן חסון, סטפן לגר, נס וסטילה, עדי ביטי ואודיה. בסמוך לצאת האלבום, יצא הסינגל המוביל מתוכו, "אמא".

רקע והכרזה
----------

בפברואר 2023 הוציא סטטיק את אלבום הבכורה שלו, לירז, לאחר פירוק הצמד סטטיק ובן אל תבורי בשנת 2022, לאחר כשבע שנים של פעילות. את האלבום הקליט סטטיק בווילה בקיסריה לצד יוצרים ומפיקים שונים: מפיק הצמד סטטיק ובן-אל הקבוע ג'ורדי ותקליטנם דור גל, הפזמונאים רון ביטון ואיתי שמעוני, וצמד המפיקים Triangle. באפריל, כחודשיים לאחר צאתו של אלבום זה, נודע כי סטטיק החל לעבוד על אלבום שני יחד עם אותם יוצרים. לדברי סטטיק, תכנן להוציא את האלבום כבר בשנת 2023. עם זאת, צאתו נדחתה בעקבות מתקפת הפתע על ישראל ב-7 באוקטובר ומלחמת חרבות ברזל, והצהיר: "האלבום הזה לא מייצג את התקופה וגם לא את הרגשות שלי בתקופה הזו". הוא הוסיף: "רוב האלבום הזה הוא די קצבי ושמח. אני מרגיש שב'לירז' עוד הייתי קצת עצור וסגור מכל מה שעבר עלי. הגיע הזמן להשתחרר באלבום הזה".

ב-28 במרץ 2024, לקראת הכרזה רשמית על צאתו של האלבום, הכריז סטטיק באינסטגרם כי החל לעבוד גם על אלבומו השלישי, וטען: "לפני 10 שנים הבאנו לכאן את הדבר הזה שנקרא פופ ישראלי. אני מרגיש שבתור מי שהביא את זה אז, יש לי את הזכות לשפוט את זה גם היום. אני מקווה שהקולגות שלי רואים את זה ככה גם, אבל הדבר הזה, הפופ הישראלי, דועך ומשתנה והגיע הזמן שנמציא אותו מחדש", וחתם כי "יכול להיות שהאלבום השני שלי יהיה מסיבת הפרידה". באותו היום, חשף את שמו של האלבום, עטיפתו ותאריך צאתו בעמוד האינסטגרם שלו.

ב-29 במרץ, החל סטטיק לפרסם טיזרים לשירים מתוך האלבום בעמוד הטיקטוק שלו כאשר חשף כל יום שיר נוסף מהאלבום, וב-1 באפריל, הכריז על פתיחת חשבון OnlyFans, בו יחשוף קטעים משירים מתוך האלבום.

קבלה ביקורתית
-------------

עינב שיף מ-ynet העניק לאלבום ביקורת שלילית, תוך שהגדיר אותו כ"מפגש ממוחזר עם אלבום הבכורה שלו" וטען: "בכלל, לא ברור למה דווקא סטטיק, אמן מוכשר שעיקר הקסם שלו הוא בקלאס עם אפס מאמץ, זקוק למסגורים מאולצים במקום להגיד 'היוש, יש לי 12 שירים חדשים באורך פחות מחצי שעה, הם ממש אחלה אחרי חצי שנה של דיכאון, תיהנו'".

רשימת רצועות
------------

כל השירים נכתבו והולחנו על ידי לירז רוסו, ירדן פלג, עמית מרדכי, עידו נצר, רון ביטון, דור גל ואיתי שמעוני (למעט היכן שמצוין אחרת). 

| מס' | שם | כותב(ים) | משך |
| --- | --- | --- | --- |
| 1. | להרים |   | 2:15 |
| 2. | אמא |   | 2:15 |
| 3. | מונקו |   | 2:31 |
| 4. | פלאשים |   | 2:02 |
| 5. | קיצי |   | 2:30 |
| 6. | אש ומים |   | 2:26 |
| 7. | אוי ואבוי (עם עדן חסון)  | לירז רוסו, עדן חסון, נדב אהרוני | 2:43 |
| 8. | פינגווין במדבר |   | 2:33 |
| 9. | טור דה פראנס (עם סטפן לגר)  | לירז רוסו, ירדן פלג, עמית מרדכי, עידו נצר, רון ביטון, דור גל, איתי שמעוני, סטפן לגר | 1:59 |
| 10. | פרנציפ (עם נס וסטילה)  | לירז רוסו, דור סורוקר, נסיה לוי, ירדן פלג, עמית מרדכי, עידו נצר, רון ביטון, דור גל, איתי שמעוני | 2:20 |
| 11. | מכשפה (עם עדי ביטי)  | לירז רוסו, ירדן פלג, עמית מרדכי, עידו נצר, רון ביטון, דור גל, איתי שמעוני, עדי ביטי | 2:18 |
| 12. | רסיסי קריסטל (עם אודיה)  | לירז רוסו, אודיה אזולאי, ירדן פלג, עמית מרדכי, עידו נצר, רון ביטון, דור גל, איתי שמעוני | 2:25 |
| **משך כולל:** | **28:24** |

הערות שוליים
------------

1. ↑  גיל משעלי, ‏פרטים חדשים: סטטיק כבר עובד על הפרויקט הגדול הבא שלו, באתר ‏מאקו‏, 19 באפריל 2023
2. ↑  רוני שיינר, סטטיק על האלבום החדש: "לא מייצג את הרגשות שלי", באתר אייס, 22 בפברואר 2024
3. ↑  נועם כהן, ‏סטטיק הכריז שמבחינתו - הפופ הישראלי הגיע לקיצו. "זו מסיבת הסיום", באתר ‏מאקו‏, 28 במרץ 2024
4. ↑  גיל משעלי, ‏סטטיק חושף אלבום שני בדרך ומכריז: "מסיבת פרידה מהפופ", באתר ‏מאקו‏, 28 במרץ 2024
5. ↑  גיל משעלי, ‏"יותר חשוף מאי פעם": סטטיק פתח אונליפאנס, באתר ‏מאקו‏, 1 באפריל 2024
6. ↑  עינב שיף, "פרידה מהפופ"? "להרים" של סטטיק הוא מפגש ממוחזר עם אלבום הבכורה שלו, באתר ynet, 10 באפריל 2024

| סטטיק |
| --- |
| דיסקוגרפיה |
| אלבומי אולפן | לירז ‏•‏‏ להרים |
| שירים | "לירז" ‏•‏‏ "רונדלים" ‏•‏‏ "הפשע המושלם" ‏•‏‏ "להיט של שיר אחד" ‏•‏‏ "טרנטולה" ‏•‏‏ "יחד תמיד" |
| השתתפות בשירים | "בא לה לרקוד" ‏•‏‏ "דוביגל" |
| ערכים קשורים | סטטיק ובן-אל תבורי ‏•‏‏ "קטן עלינו" ‏•‏‏ לירז – הגירושים הכפולים של סטטיק |